Document ID: 32014R0991

KOMMISSIONENS FORORDNING (EU) Nr. 991/2014
af 19. september 2014
om ændring af bilag III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af fosetyl i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og artikel 16, stk. 1, litra a), og
ud fra følgende betragtninger:
(1)
Der er i del A i bilag III til forordning (EF) nr. 396/2005 fastsat maksimalgrænseværdier for fosetyl.
(2)
Restkoncentrationsdefinitionen til overvågning, der gælder for fosetyl, omfatter moderforbindelsen fosetyl, nedbrydningsproduktet phosphorsyrling og salte heraf. Salte af phosphorsyrling betegnes phosphonater.
(3)
Kommissionen har fra medlemsstaterne og virksomhedsledere fået oplyst, at der forekommer phosphonater i eller på visse produkter, hvilket medfører højere restkoncentrationer end den maksimalgrænseværdi på 2 mg/kg, der er fastsat i forordning (EF) nr. 396/2005 for disse produkter, svarende til bestemmelsesgrænseværdien.
(4)
Kommissionen har i 2014 indsamlet overvågningsdata for at undersøge forekomsten af phosphonater i fødevarer. Disse data, som er udarbejdet af fødevarevirksomhedsledere, viser, at phosphonater forekommer i varierende mængde alt efter kilden og produktet, men ofte overstiger maksimalgrænseværdien på 2 mg/kg. Yderligere dataanalyse har vist, at langt størstedelen af de ikke-overensstemmende prøver indeholder restkoncentrationer af phosphorsyrling og salte heraf, som overstiger bestemmelsesgrænseværdien, mens restkoncentrationerne af fosetyl og salte heraf ligger under bestemmelsesgrænseværdien.
(5)
Selv om phosphonater ikke er opført i bilag I til Europa-Parlamentets og Rådets forordning (EF) nr. 2003/2003 (2) i overensstemmelse med forordningens artikel 14, kan de være indeholdt i gødninger, der er godkendt på nationalt plan, navnlig visse gødningsprodukter, der påføres planters blade (bladgødning). I betragtning af manglende relevante godkendelser af plantebeskyttelsesmidler indeholdende fosetyl i både Unionen og tredjelande, som er vigtige eksportører af de pågældende fødevarer til Unionen, de få påviselige restkoncentrationer af fosetyl og salte heraf og anvendelsen af phosphonater i bladgødningsprodukter kan det med rimelighed antages, at restkoncentrationerne skyldes anvendelsen af bladgødningsprodukter, der indeholder phosphonater.
(6)
Kommissionen har anmodet Den Europæiske Fødevaresikkerhedsautoritet (i det følgende benævnt »autoriteten«) om at afgive en udtalelse om de folkesundhedsmæssige risici forbundet med phosphonatrester i eller på visse produkter. På grund af sagens hastende karakter afgav autoriteten ikke en begrundet udtalelse, men en »erklæring« (3), hvori der blev henvist til en række uafklarede spørgsmål. Autoriteten har sendt erklæringen til Kommissionen og medlemsstaterne og offentliggjort den.
(7)
Autoriteten konkluderede i erklæringen, at de foreslåede midlertidige maksimalgrænseværdier må forventes at beskytte forbrugerne tilstrækkeligt. Der kunne ikke påvises nogen risiko for, at det acceptable daglige indtag (ADI) overskrides ved livslang eksponering for phosphonatrester gennem forbrug af alle fødevareprodukter, der kan indeholde dem. Autoriteten foretog ikke nogen vurdering af den akutte forbrugereksponering, fordi phosphonat har lav akut toksicitet. Autoriteten påpegede, at erklæringen er behæftet med usikkerhed, og foreslog, at definitionen på restkoncentration ændres.
(8)
For at undgå betydelige markedsforstyrrelser i forbindelse med handelen med de pågældende produkter, og eftersom der ud fra de foreliggende videnskabelige data ikke er fundet nogen risiko for forbrugerne, er det hensigtsmæssigt at fastsætte midlertidige maksimalgrænseværdier for fosetyl på grundlag af de foreliggende overvågningsdata og autoritetens erklæring. De midlertidige maksimalgrænseværdier bør kun gælde, indtil foranstaltningerne med henblik på at forebygge forekomst af phosphonatrester i relevante afgrøder i kommende vækstsæsoner får virkning.
(9)
På baggrund af autoritetens erklæring og under hensyntagen til alle relevante faktorer opfylder den pågældende ændring af maksimalgrænseværdien kravene i artikel 14, stk. 2, i forordning (EF) nr. 396/2005.
(10)
Forordning (EF) nr. 396/2005 bør derfor ændres i overensstemmelse hermed.
(11)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag III til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. september 2014.

Labels: 1
17
0
3
6